Pa se je vikend končal in smo zakorakali v nov delovni teden, torej PONEDELJEK JE TU!!!

Začnimo s slovenščino. Kot običajno najprej 10 minut beri kar želiš. Veš kaj, dajmo danes brati raje 20 minut, saj tako bereš kar je tebi všeč in branje je ZELO pomembno 😊

Sedaj pa nadaljujmo… Danes bomo ponovili znanje o **vejici,** ter še malo dodali. Čeprav vem, da se to že znaš 😊

Torej kdaj smo že vadili, da uporabljamo vejico? ………………………………………………… JA, TAKO JE, pri NAŠTEVANJU.

Pa poglej primere:

Marko, Miha, Klemen, Jošt in Andraž se igrajo z Niko, Marjeto, Lili in Mojco.

Na vrt smo posejali solato, korenček, peteršilj, radič in špinačo.

Torej, to že vse znamo, vejica je pri naštevanju.

Sedaj pa dodajmo še nekaj novega, tebi že poznanega.

Se spomniš kolikokrat ste mi s sošolci v razredu povedali **PRED, KI, KO, KER, DA, ČE VEJICA SKAČE?**

No o tem boš danes pisal/a.

*Najprej si poglej posnetek, ki sem ga poslala tvojim staršem.*

Sedaj si še preberi primere:

Bratranec Andraž je pomahal babici Cvetki, ki je odhajala domov.

Na polje so prišli stric Jože, teta Janka in njuni otroci, ki so pomagali pri žetvi pšenice.

Mama bo prišla domov, ko bo zaključila službo.

Zarja bo dobila mačjega mladička, ko bo naša muca Bina skotila mladičke.

Zimski športni dan odpade, ker je premalo snega.

Helene ni v šolo, ker je zbolela.

Baletke imajo posebne baletne čeveljce, da lahko plešejo po konicah prstov.

Zdravnik je ugotovil, da imam vneto grlo.

Žalosten sem, ker sem ugotovil, da sem izgubil moje nove copate.

Šla boš k prijateljici, če boš naredila domačo nalogo in odnesla smeti.

Jutri bova šli na sprehod, če ne bo deževalo.

Tako, vzemi šolsko pisanko in napiši naslov VEJICA, ter datum 6.4.2020

Zapis v zvezek:

VEJICA 6.4.2020

Na polje so prišli stric Jože, teta Janka in njuni otroci, ki so pomagali pri žetvi pšenice.

Mama bo prišla domov, ko bo zaključila službo.

Helene ni v šolo, ker je zbolela.

Baletke imajo posebne baletne čeveljce, da lahko plešejo po konicah prstov.

Jutri bova šli na sprehod, če ne bo deževalo.

Žalosten sem, ker sem ugotovil, da sem izgubil moje nove copate.

Pred, ki, ko, ker, da, če vejica skače.

Sedaj prepiši še spodnje besedilo. Besedilu manjkajo vejice. Dodaj jih.

**JAKA IN META**

Temnejši medved je samec Jaka svetlejša pa samica Meta. Spoznal ju boš če obiščeš živalski vrt. Imata kožuh ki je zelo gost. Medved rad je listje travo sadje med žuželke ribe manjše in večje sesalce. Zato mu pravimo da je vsejed. Novembra ko se ohladi, gre v brlog.

**Dodatna naloga:** Če želiš, lahko ilustriraš besedilo.

Rešeno nalogo in zapis v zvezek mi pošlji v pregled.

Konec slovenščine. Vzemi si KRATEK odmor in potem greva k matematiki.

MATEMATIKA:

Najprej poskusi čim hitreje in seveda kar se da pravilno rešiti učni list s poštevanko. To smo vadili tudi v šoli. Ča rešiš vse prav v manj kot 10 minutah, je to super!!!

Sedaj vzemi še Lili in Bine in reši strani 94 in 95.

Ostala nama je samo še športna, super ane 😊

ŠPORT

Priprava na športno vzgojni karton; skok v daljino z mesta

Če imaš možnost gibanja na prostem, pojdi ven in vsaj 3 min teci. Nato se razgibaj po postopku, kot to naredimo v šoli (razgibalne vaje). Ne pozabi tudi na dvig trupa (vsaj 15-krat).

Vadi skok v daljino iz mesta. Vajo je najbolje, če jo izvajaš na prostem (pazi, da ne prideš v stik z drugimi ljudmi. Na asfalt ali na travo si postavi daljšo ravno palico. Postavi se tako, da boš stal-a za palico (pazi na prestop). Nogi držiš v rahlem razkoraku (v širini bokov, lahko malenkost širše, a ne preveč). Z obema nogama (sonožno) se, kar se da močno, odrini in poskusi skočiti čim dlje. Vajo večkrat ponovi.

EVO KONEC ZA DANES!

Upam, da si ob delu užival/a in da ti je dobro šlo. Komaj čakam, da dobim v pregled narejeno 😊

Lepo te pozdravljam učiteljica Jana